ଶାଗୁଣା ପ୍ରଜାତିର ପକ୍ଷୀ ବିଲୁପ୍ତ ପ୍ରାୟ\nବଡସାହି,୨୬।୧୨(ସ୍ବ.ପ୍ର.)-ପ୍ରକୃତି ଓ ପରିବେଶକୁ ସଫାସୁତୁରା ରଖୁଥିବା ବହୁ ପ୍ରଜାତିର ପକ୍ଷୀ ଏବେ ବିଲୁପ୍ତ ପ୍ରାୟ। କ୍ରମବର୍ଦ୍ଧିଷ୍ଣୁ ଜଙ୍ଗଲ କ୍ଷୟ, ଉତ୍ତପ୍ତ ପରିବେଶ ଓ ସହରୀକରଣ ଯୋଗୁ ବିଭିନ୍ନ ପ୍ରଜାତିର ପକ୍ଷୀକୁଳଙ୍କ ବଂଶ ଲୋପ ପାଇବାକୁ ବସିଛି। ସେଥି ମଧ୍ୟରୁ ଶାଗୁଣା ଅନ୍ୟତମ। ଆଗରୁ ମୟୂରଭଞ୍ଜ ଜିଲା ବଡସାହି ଅଞ୍ଚଳରେ ବହୁ ସଂଖ୍ୟାରେ ଶାଗୁଣା ଦେଖିବାକୁ ମିଳୁଥିଲେ। ବର୍ତ୍ତମାନ ଏହି ପକ୍ଷୀ ଆଉ ଦେଖିବାକୁ ମିଳୁ ନାହାନ୍ତି। ଗାଁ ଓ ସହରରେ ମୃତ୍ୟୁବରଣ କରୁଥିବା ଗୃହପାଳିତ ପଶୁଙ୍କ ମଢକୁ ଖାଇ ପରିବେଶକୁ ଏମାନେ ସଫା ରଖୁଥିଲେ।\nଶାଗୁଣା ପ୍ରଜାତିର ପକ୍ଷୀ ବିଲୁପ୍ତ ପ୍ରାୟ\t December 26th, 11:45 AM December 26th, 11:45 AM\nବଡସାହି,୨୬।୧୨(ସ୍ବ.ପ୍ର.)-ପ୍ରକୃତି ଓ ପରିବେଶକୁ ସଫାସୁତୁରା ରଖୁଥିବା ବହୁ ପ୍ରଜାତିର ପକ୍ଷୀ ଏବେ ବିଲୁପ୍ତ ପ୍ରାୟ। କ୍ରମବର୍ଦ୍ଧିଷ୍ଣୁ ଜଙ୍ଗଲ କ୍ଷୟ, ଉତ୍ତପ୍ତ ପରିବେଶ ଓ ସହରୀକରଣ ଯୋଗୁ ବିଭିନ୍ନ ପ୍ରଜାତିର ପକ୍ଷୀକୁଳଙ୍କ ବଂଶ ଲୋପ ପାଇବାକୁ ବସିଛି। ସେଥି ମଧ୍ୟରୁ ଶାଗୁଣା ଅନ୍ୟତମ। ଆଗରୁ ମୟୂରଭଞ୍ଜ ଜିଲା ବଡସାହି ଅଞ୍ଚଳରେ ବହୁ ସଂଖ୍ୟାରେ ଶାଗୁଣା ଦେଖିବାକୁ ମିଳୁଥିଲେ। ବର୍ତ୍ତମାନ ଏହି ପକ୍ଷୀ ଆଉ ଦେଖିବାକୁ ମିଳୁ ନାହାନ୍ତି। ଗାଁ ଓ ସହରରେ ମୃତ୍ୟୁବରଣ କରୁଥିବା ଗୃହପାଳିତ ପଶୁଙ୍କ ମଢକୁ ଖାଇ ପରିବେଶକୁ ଏମାନେ ସଫା ରଖୁଥିଲେ। ମଢଖିଆ ଶେଷ ହୋଇଗଲେ ସେମାନେ ଅନ୍ୟତ୍ର ଆହାର ସନ୍ଧାନରେ ଚାଲିଯାଉଥିଲେ। ପରିବେଶର ବନ୍ଧୁ କୁହାଯାଉଥିବା ଏହି ପକ୍ଷୀ ଗତ କିଛିବର୍ଷ ହେବ ଆଉ ଦୃଷ୍ଟି ଗୋଚର ହେଉ ନାହାନ୍ତି। ଫଳରେ ମଲା ଜୀବଜନ୍ତୁଙ୍କ ମୃତ ଶରୀର ଦୀର୍ଘଦିନ ପଡି ରହି ପରିବେଶ ଦୁର୍ଗନ୍ଧମୟ ହେଉଛି। ଶାଗୁଣାମାନେ ମୁଖ୍ୟତଃ ଉଚ୍ଚ ବୃକ୍ଷରେ ବାସ କରିଥାନ୍ତି। ଦୁଇ ଦଶନ୍ଧି ପୂର୍ବରୁ ସେମାନେ ଦଳବଦ୍ଧ ଭାବେ ବଡ ବଡ ଝଙ୍କାଳିଆ ଗଛ ଓ ତାଳଗଛରେ ଆଶ୍ରୟ ନେଉଥିବା ଦେଖିବାକୁ ମିଳୁଥିଲା। ଗଁା ଗହଳିରେ ଥିବା ବଡ ବଡ ପୁରୁଣା ଗଛକୁ କାଟି କୋଠା,ରାସ୍ତାଘାଟ ନିର୍ମାଣ କରାଯିବାରୁ ଏହି ପକ୍ଷୀମାନେ ବସାବାନ୍ଧି ରହିବାକୁ ସ୍ଥାନ ନ ପାଇ ଦିଗହରା ହୋଇଯାଉଛନ୍ତି। ପ୍ରାକୃତିକ ବିପର୍ଯ୍ୟୟ ସହିତ ପ୍ରତିକୂଳ ପରିବେଶ ଶାଗୁଣା ଓ ଚିଲଙ୍କ ଭଳି ପକ୍ଷୀ ବଂଶ ହ୍ରାସର କାରଣ ବୋଲି ପରିବେଶବିତମାନେ ମତପ୍ରକାଶ କରୁଛନ୍ତି। ଜୀବ ବିଜ୍ଞାନ ଅଧ୍ୟାପକ ଡ. ଜୀବନ କୁମାର ପଣ୍ଡିତ କହନ୍ତି, ଜମିରେ ମାତ୍ରାଧିକ ପରିମାଣର କୀଟନାଶକ ଔଷଧ ପ୍ରୟୋଗ ଯୋଗୁ ଗୃହପାଳିତ ପଶୁଙ୍କ ଉପରେ ପ୍ରଭାବ ପଡୁଛି। ଏହି ମୃତ ପଶୁଙ୍କ ମାଂସ ଖାଇବା ଦ୍ୱାରା କେତେକ ରାସାୟନିକ ପ୍ରକ୍ରିୟା କାରଣରୁ ଶାଗୁଣାଙ୍କ ଅଣ୍ଡା ଖୋଳପା ତିଆରି କରୁଥିବା ଗ୍ରନ୍ଥି ନଷ୍ଟ ହୋଇଯିବାରୁ ପରବର୍ତ୍ତୀ ପିଢି ଧ୍ୱଂସ ପାଉଛି। ଏଭଳି କାରଣରୁ ମଧ୍ୟ ଏମାନଙ୍କ ବଂଶ ଲୋପ ପାଇଛି। ସେହିପରି ପଶୁଙ୍କ ଦେହରେ ଫୁଲା ରୋଗ ହେଲେ ପ୍ରାଣୀ ଚିକିତ୍ସକମାନେ ଡାଇକ୍ଲୋଫେନାକ ଔଷଧ ଦେଇଥାନ୍ତି। ଏହି ଔଷଧ ଖାଇ ଯେଉଁ ପଶୁପକ୍ଷୀ ମରନ୍ତି ସେମାନଙ୍କ ପଚା ମାଂସ ଖାଇବା ଯୋଗୁ ଶାଗୁଣାଙ୍କ ବୃକ୍କ ଅଚଳ ହେବାରୁ ସେମାନେ ରୋଗରେ ଆକ୍ରାନ୍ତ ହୋଇ ମତ୍ୟୁ ବରଣ କରୁଛନ୍ତି। ସରକାର ଏହି ଔଷଧ ବିକ୍ରି ଉପରେ ନିଷେଧାଦେଶ ଜାରି କରିଥିଲେ ମଧ୍ୟ ଏହାର ବିକ୍ରିକୁ ସମ୍ପୂର୍ଣ୍ଣ ରୋକାଯାଇ ପାରି ନାହିଁ। ଅନ୍ୟପକ୍ଷେ ଭୂତାଣୁ ଜନିତ ରୋଗରେ ଆକ୍ରାନ୍ତ ହେଲେ ଶାଗୁଣାମାନେ ଦୁର୍ବଳ ହୋଇ ମୃତ୍ୟୁବରଣ କରୁଥିବା ପରିବେଶବିତ ଡାକ୍ତର ସନତ କୁମାର ଦାଶ କହିଛନ୍ତି। ଗାଡିମୋଟର ଓ କାରଖାନାରୁ ନିର୍ଗତ ପ୍ରଦୂଷଣକାରୀ ରାସାୟନିକ ପଦାର୍ଥର ସଂସ୍ପର୍ଶରେ ଆସିବା ଶାଗୁଣାଙ୍କ ମତ୍ୟୁର ଅନ୍ୟତମ କାରଣ ବୋଲି ପରିବେଶବିତ୍ମାନେ କହୁଛନ୍ତି। ବିଲୁପ୍ତପ୍ରାୟ ଶାଗୁଣାଙ୍କ ବଂଶ ରକ୍ଷା କରିବା ସହିତ ଦେଶୀ ପକ୍ଷୀଙ୍କ ସଂରକ୍ଷଣ ଓ ସୁରକ୍ଷା ପାଇଁ ସରକାର ଉଦ୍ୟମ କରିବା ଉଚିତ ବୋଲି ପରିବେଶବିତ୍ ଓ ବୁଦ୍ଧିଜୀବୀମାନେ ମତପ୍ରକାଶ କରୁଛନ୍ତି।
